અમદાવાદ: હિંદુ સંસ્કૃતિમાં તહેવારોના રાજા તરીકે ઓળખાતા દિવાળીના સપરમા દિવસોની હવે શરૂઆત થશે. ઉત્સવપ્રેમી પ્રજામાં કારમી મોંઘવારીની ઝાળ સહન કરીને પણ દીપોત્સવને વધાવવા માટે થનગનાટ જોવા મળી રહ્યો છે, જોકે તહેવારોના આ દિવસોમાં ખાસ કરીને કોટ વિસ્તારમાં સાંજના પાણી પુરવઠાનો કકળાટ સર્જાયો છે. હાલના સમયગાળામાં ઘરે ઘરે ગૃહિણીઓએ સાફસફાઇની કામગીરી હાથ ધરી છે. વિવિધ બજારમાં મોટા પાયે ગૃહલક્ષી ખરીદી હાથ ધરાઇ છે, પરંતુ સાંજના અડધા કલાકના પાણીના પુરવઠામાં અનિયમિતતા જોવા મળે છે. ખાસ કરીને કોટ વિસ્તારના કાળુપુર, દરિયાપુર, જમાલપુર સહિતના વિસ્તારોમાં તો છેલ્લા એક મહિનાથી સાંજનો પાણીનો પુરવઠો અનિયમિત બન્યો છે.